Regionsudvalgets resolution om "Regionsudvalgets årlige erklæring om sine prioriteter"

(2001/C 148/09)

REGIONSUDVALGET har -

under henvisning til "Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget - Strategiske mål 2000-2005 - Udformning af det ny Europa" (KOM(2000) 154 endelig),

under henvisning til "Kommissionens arbejdsprogram for 2001" (KOM(2001) 28 endelig),

under henvisning til Regionsudvalgets politiske prioriteter,

under henvisning til Regionsudvalgets resolution om Kommissionens strategiske femårsprogram og arbejdsprogrammet for 2000 (CdR 125/2000 fin)(1),

under henvisning til Europa-Parlamentets beslutning om Kommissionens strategiske femårsprogram (B5-0143, 0144 og 0145/2000),

og ud fra følgende betragtninger:

en tættere sammenkædning af alle EU-instansers prioriteter og målsætninger vil gøre de enkelte institutioners initiativer og aktioner mere effektive,

i de fleste EU-lande er man vidne til en stigende tendens til decentralisering og styrkelse af de lokale og regionale myndigheder. EU's politikker involverer derfor i stigende grad disse styringsniveauer,

Regionsudvalget ønsker på baggrund af sit ansvar som de lokale og regionale myndigheders talerør i EU at kommentere Kommissionens prioriteringsforslag,

Regionsudvalget ønsker at fremlægge sine prioriteter for det kommende år med henblik på den forestående vedtagelse af Regionsudvalgets arbejdsprogram for 2001-2002,

Regionsudvalgets deltagelse som det lokale og regionale beslutningsniveaus repræsentant inden for EU's institutionelle rammer vil styrke den demokratiske legitimitet og sikre større gennemsigtighed -

på sin 37. plenarforsamling den 14.-15. februar 2001 (mødet den 15. februar) fremsat følgende resolution.

1. Regionsudvalget hilser Kommissionens arbejdsprogram for 2001 velkommen og udtrykker tilfredshed med det svenske formandskabs og det kommende belgiske formandskabs mål.

2. Regionsudvalget beklager, at Kommissionen endnu ikke har været i stand til at følge dets henstilling om et stærkt målrettet årligt arbejdsprogram, og gentager derfor behovet for færre aktioner, der til gengæld fokuserer på nøgleområder.

3. Regionsudvalget støtter Kommissionens fortsatte engagement og fremskridt med hensyn til at integrere ligestillingsaspektet og princippet om ikke-diskrimination i alle EU-politikker, så disse principper ikke blot fremstår som selvindlysende rettigheder.

A. Nye forvaltningsformer

4. Regionsudvalget ser med interesse frem til Kommissionens kommende hvidbog om styreformer i Europa, hvis hovedmål er at bringe Europa tættere på borgerne for mere effektivt at imødekomme deres behov og betænkeligheder.

5. Regionsudvalget bifalder i denne sammenhæng den nye ramme for EU's kommunikations- og informationspolitik, der har til formål at forbedre de tjenester, der stilles til rådighed for offentligheden, samt fremme partnerskaber med lokale og regionale myndigheder som et centralt element i et progressivt Europa. Denne nye ramme falder sammen med én af Regionsudvalgets højtprioriterede foranstaltninger.

6. Regionsudvalget forventer, at nye forvaltningsformer vil sætte de forskellige instanser i stand til at samarbejde mere effektivt, navnlig om centrale spørgsmål, og gentager det synspunkt, at de lokale og regionale myndigheders deltagelse er nødvendig for, at den fortsatte europæiske integration kan krones med held.

7. Regionsudvalget er enig i, at behovet for mere effektiv forvaltning i Europa er knyttet sammen med behovet for en dybtgående reform af EU-institutionerne og disses interaktionsformer.

8. Regionsudvalget fremhæver behovet for større præcisering i EU-politikkerne af, hvor det politiske ansvar ligger, så der sikres større ansvarlighed, og hilser med tilfredshed de beslutninger, der blev truffet herom på den sidste regeringskonference.

9. Regionsudvalget opfordrer til større gennemsigtighed og åbenhed i alle EU-institutionernes procedurer, herunder adgang til dokumenter og informationer.

10. Regionsudvalget understreger kraftigt, at nærhedsprincippet bør være rettesnor for den overordnede proces, så det sikres, at beslutningerne træffes så tæt på borgerne som muligt.

11. Regionsudvalget gentager derfor, at det i forbindelse med de kommende institutionelle reformer, som Nice-topmødet har lagt op til, ønsker at styrke sine beføjelser og sin status i EU's beslutningsproces, og i mellemtiden vil tage konkrete skridt til at praktisere den eksisterende høringsprocedure med Europa-Parlamentet om nøglespørgsmål.

12. Regionsudvalget understreger betydningen af at finde nye metoder til øget interaktion mellem Regionsudvalget og Kommissionen, eventuelt inden for rammerne af en samarbejdsaftale.

13. Regionsudvalget gentager sit stærke ønske til sammen med regioner med lovgivningsbeføjelser at deltage i meningsudvekslinger på de uformelle rådsmøder i spørgsmål af interesse for regionerne.

14. Regionsudvalget hilser med tilfredshed, at Kommissionens formand har opfordret til "en omfattende offentlig debat om EU's fremtid ikke kun mellem EU's regeringer, men også med deltagelse af ansøgerlandene og samtlige berørte parter, herunder regioner, lokale myndigheder og civilsamfundet", og ønsker at deltage fuldt ud i denne debat.

15. Regionsudvalget støtter forslagene om i forhandlingsfasen efter Nice at oprette en forsamling eller et lignende organ (i lighed med den, der har fået til opgave at udarbejde charteret om grundlæggende rettigheder) som en mere demokratisk, åben og pluralistisk forhandlingsmetode til forberedelse af den næste konference i 2004 og insisterer kraftigt på at deltage fuldt ud fra første færd som en politisk institution i den fremtidige forsamlings diskussioner.

16. Regionsudvalget bifalder den styrkede rolle, som Nice-traktaten tildeler de europæiske politiske partier, hvorved demokratiet styrkes, idet disse partier giver udtryk for befolkningens vilje og danner bro over den kløft, der findes mellem EU's institutioner og borgere.

17. Regionsudvalget lægger vægt på en forenkling og rationalisering af traktaterne inden for en forfatningsmæssig ramme med henblik på at gøre dem tydelige og forståelige for borgerne.

B. Udvidelsen

18. Regionsudvalget bifalder Kommissionens bestræbelser på at styrke sin kommunikationsstrategi på udvidelsesområdet, og gentager sin opfordring til samordning af aktiviteter og samarbejde mellem Regionsudvalget og EU-institutionerne på lokalt og regionalt plan.

19. Regionsudvalget opfordrer Kommissionen til at lægge større vægt på traktaternes grundlæggende mål om større social og økonomisk samhørighed i ansøgerlandene, hvor der er betydelige sociale og økonomiske forskelle, som kunne blive endnu større som direkte følge af den igangværende økonomiske udvikling.

20. Regionsudvalget støtter den igangværende decentraliserings- og regionaliseringsproces i ansøgerlandene og etableringen af et økonomisk og administrativt samarbejde mellem regionerne.

21. Regionsudvalget er betænkeligt ved den utilstrækkelige høring af lokale og regionale myndigheder, da disse myndigheder er nøglen til gennemførelsen af EU's politikker i ansøgerlandene, og foreslår derfor, at Kommissionen i tæt samråd med Regionsudvalget udvikler et specifikt uddannelsesprogram for de lokale og regionale myndigheder som forberedelse på EU-tiltrædelsen.

22. Regionsudvalget støtter Kommissionens bestræbelser på at fremskynde relanceringen af Barcelona-processen og finder de spinkle resultater af Marseille-topmødet betænkelige. Regionsudvalget understreger i den sammenhæng vigtigheden af decentralt samarbejde og fremhæver de lokale og regionale myndigheders rolle i Euro-Middelhavspartnerskabet som et værktøj til fremme af dialogen, freden og den demokratiske vækst.

C. På vej mod en ny økonomisk, social og territorial samhørighed

23. Regionsudvalget hilser med tilfredshed vedtagelsen af den anden rapport om økonomisk og social samhørighed og Kommissionens opfordring til en omfattende debat med deltagelse af alle berørte aktører, herunder navnlig de lokale og regionale myndigheder. Regionsudvalget ønsker at deltage aktivt i denne proces og at blive nævnt i 2001-programmet for Generaldirektoratet for Regionalpolitik.

24. Regionsudvalget mener, at territorial samhørighed bør indgå som et supplerende element i princippet om økonomisk og social samhørighed med henblik på at opnå en reduktion af regionale forskelle - et mål, der er forankret i traktaterne.

25. Regionsudvalget minder om, at EU's mål om økonomisk og social samhørighed er et aspekt, som der skal tages hensyn til ved gennemførelsen af det indre marked, og som skal bidrage til implementeringsprocessen. I den sammenhæng er Regionsudvalget overbevist om, at tjenesteydelser af almen interesse vil spille en fremtrædende rolle, eftersom de berører de lokale og regionale myndigheder direkte.

26. Regionsudvalget gentager endnu en gang vigtigheden af byanliggender for EU-politikken al den stund 80 % af EU's borgere bor i byområder, og eftersom byerne er af central betydning for konkurrencedygtige regioner og et konkurrencedygtigt Europa. Regionsudvalget understreger behovet for en afbalanceret, koordineret og bæredygtig udvikling af byområder, landdistrikter og perifert beliggende områder.

27. Regionsudvalget minder om den centrale rolle de lokale og regionale myndigheder spiller i forbindelse med euroens indførelse og opfordrer til, at der tages særligt hensyn til de mest sårbare brugergrupper. Forslaget fra Kommissionens formand om at anmode om Regionsudvalgets støtte i denne forbindelse hilses velkommen.

28. Regionsudvalget støtter Kommissionens beskæftigelsesfremmende indsats, der sætter fokus på kvalitet og kombinerer konkurrenceevne med social samhørighed. Regionsudvalget bifalder i den forbindelse Kommissionens nylige opfordring til "et mere strategisk partnerskab med lokale og lokale og regionale myndigheder" og gentager vigtigheden af at sætte ind på lokalt og regionalt plan med foranstaltninger (f.eks. territoriale beskæftigelsespagter) til fremme af beskæftigelsen og livslang uddannelse.

29. Regionsudvalget er enig i behovet for modernisering og udvikling af bæredygtige sociale sikringsordninger og pensionssystemer.

30. Regionsudvalget ønsker at deltage i udarbejdelsen af et forslag til den kommende hvidbog om ungdom og understreger de lokale og regionale myndigheders nøglerolle hvad angår fremme af social integration og samhørighed via uddannelse og undervisning.

31. Regionsudvalget støtter Kommissionens bestræbelser på at gøre EU til en integrerende del af informations- og vidensamfundet, men understreger, at nye teknologier også skaber nye sociale behov.

32. Regionsudvalget gentager det presserende behov for en fælles indvandrings- og asylpolitik i EU, som omfatter alle forvaltningsniveauer (nationale, regionale og lokale).

D. Bæredygtig udvikling

33. Regionsudvalget bifalder den overordnede integrerede strategi for en bæredygtig udvikling og de konkrete fremskridt i retning af bæredygtighed i EU's transport-, energi-, forsknings-, landbrugs- og andre politikker og er enig i det stærke behov for at gøre økonomisk vækst forenelig med social samhørighed og miljøbeskyttelse.

34. Regionsudvalget udtrykker tilfredshed med de miljøbeskyttelsesforslag, der fortsat fremsættes på alle niveauer, og som har til formål at gøre økonomisk udvikling forenelig med beskyttelse af miljøet. Regionsudvalget understreger dog samtidig behovet for at implementere den eksisterende miljølovgivning i medlemsstaterne. Erfaringen viser, at lokale og regionale myndigheder har spillet en nøglerolle i gennemførelsen af omfattende aktioner.

35. Regionsudvalget støtter Kommissionens forslag om øget høring af offentligheden i forbindelse med udarbejdelsen af bestemte miljøplaner og -programmer og i bestræbelserne på at forbedre den enkelte borgers adgang til miljøoplysninger med henblik på at skabe en ramme, der sikrer fremtidige generationers muligheder for at få dækket deres behov. Regionsudvalget støtter endvidere opfordringen til at sikre fuldstændig bæredygtighed på fiskeriområdet.

36. Regionsudvalget bifalder opfordringen til et mere bæredygtigt landbrug, der forener udviklingen af landdistrikterne med miljøvenlige produktionsmetoder, øget kvalitet og forbrugerinteresser, herunder sundhedsaspekter. Et sådant bæredygtigt landbrug ville spille en nøglerolle i bestræbelserne på at sikre økonomisk, social og territorial samhørighed.

37. Regionsudvalget håber, at den kommende hvidbog om retningslinjerne for den fremtidige fælles transportpolitik vil bidrage til udvikling af effektive, økonomisk bæredygtige transportsystemer, der tager hensyn til de særlige forhold i de enkelte regioner og sætter sikkerheds- og miljøhensyn i højsædet.

38. Regionsudvalget vil vedtage sit årlige arbejdsprogram på grundlag af nærværende resolution.

39. Regionsudvalget anmoder sin formand om at sende nærværende resolution til Kommissionen, Rådet, Europa-Parlamentet, Det Økonomiske og Sociale Udvalg og Den Europæiske Centralbank.

Bruxelles, den 15. februar 2001.

Jos Chabert

Formand for

Regionsudvalget

(1) EFT C 226 af 8.8.2000, s. 46.